OBRAZLOŽITVENI MEMORANDUM

1. OZADJE PREDLOGA

Enajsti sestanek Ministrskega sveta Energetske skupnosti bo potekal 24. oktobra 2013 v Beogradu (Srbija).

Na podlagi člena 218(9) Pogodbe o delovanju Evropske unije in v skladu z določbami Sklepa Sveta 2006/500/ES z dne 29. maja 2006 o sklenitvi Pogodbe o Energetski skupnosti s strani Evropske skupnosti (v nadaljnjem besedilu: Pogodba) je treba določiti stališče Evropske unije glede sklepov, ki so na dnevnem redu tega sestanka.

V skladu s členom 6 Sklepa 2006/500/ES stališče Evropske unije izrazi predstavnik Evropske komisije v Ministrskem svetu.

Ta predlog sklepa Sveta se nanaša na vse točke dnevnega reda, o katerih naj bi odločal Ministrski svet oziroma o katerih mora EU sprejeti svoje stališče. Komisija meni, da ostale točke na dnevnem redu Ministrskega sveta ne zahtevajo smernic za pripravo izjave Evropske unije, navedenih v delovnih metodah za pripravo sestankov Ministrskega sveta Energetske skupnosti, za katere so se dogovorile službe Komisije in Sveta (14623/07).

2. OSNUTEK OBRAZLOŽENEGA DNEVNEGA REDA

2.1. Proračunske zadeve (pod točkami A, brez razprave)

Odobritev finančnega upravljanja za leto 2012. Komisija odobri finančno razrešnico direktorja za leto 2012 na podlagi revizijskega poročila z dne 31. decembra 2012, poročila proračunskega odbora o reviziji za leto 2012 in poročila direktorja o izvrševanju proračuna.

Odobritev proračuna in finančnih prispevkov za obdobje 2014–2015. Komisija odobri proračun za obdobje 2014–2015, za kar mora proračunski organ odobriti ustrezna proračunska sredstva za obe leti. Ta proračun je v skladu s predlogom Komisije, sprejetim s Sklepom Komisije z dne 29. maja 2013 (SEC(2013) 3061 final).

Skupni proračun ne preseže 3 448 810 EUR za leto 2014 in 3 517 786 EUR za leto 2015. Navedena zneska pomenita povečanje (3,2 % in 5,2 %) v primerjavi s proračunom, odobrenim za leto 2013. Proračunske predpostavke v okviru predloga proračuna, ki ga je pripravil sekretariat, upravičujejo povečanje proračuna, in sicer ob sklicevanju na denimo razširjene dejavnosti Energetske skupnosti in povečanje pristojnosti njenih organov, zlasti sekretariata.

Evropska komisija se strinja tudi s spremembami Priloge IV k Pogodbi o Energetski skupnosti, v kateri so navedeni proračunski prispevki Evropske unije in posameznih pogodbenic. Ob pristopu Republike Hrvaške k Evropski uniji njen finančni prispevek v proračun Energetske skupnosti (0,40 %) krije Evropska unija.

2.2. Sprejetje delovnega programa Energetske skupnosti za obdobje 2014–2015 (pod točkami A, brez razprave)

Evropska komisija odobri delovni program Energetske skupnosti za obdobje 2014–2015, ki ga je predlagal sekretariat in ga je 19. junija 2013 odobrila stalna skupina na visoki ravni.

S tem delovnim programom se nadaljuje delo iz preteklosti, program pa zajema vsa področja dejavnosti.

2.3. Izvajanje direktive o energijski učinkovitosti

V pravni red Energetske skupnosti so do zdaj vključene Direktiva 2006/32/ES Evropskega parlamenta in Sveta o učinkovitosti rabe končne energije in o energetskih storitvah, Direktiva 2010/31/EU Evropskega parlamenta in Sveta o energetski učinkovitosti stavb in Direktiva 2010/30/EU Evropskega parlamenta in Sveta o navajanju porabe energije in drugih virov izdelkov, povezanih z energijo, s pomočjo nalepk in standardiziranih podatkov o izdelku ter osem izvedbenih uredb.

Direktiva 2012/27/EU Evropskega parlamenta in Sveta z dne 25. oktobra 2012 o energetski učinkovitosti med drugim spreminja Direktivo 2010/30/EU in razveljavlja Direktivo 2006/32/ES. O razvoju zakonodaje EU na področju energijske učinkovitosti sta razpravljali predhodna projektna skupina za energijsko učinkovitost in njena naslednica, koordinacijska skupina za energijsko učinkovitost, ki sta se strinjali, da je zaželeno, da pogodbenice že v zgodnji fazi začnejo izvajati Direktivo 2012/27/EU.

Osnutek priporočila v zvezi z dnevnim redom Ministrskega sveta pomeni prvi korak k sprejetju prihodnjega zavezujočega sklepa in opisuje naloge, ki jih morajo izvajati pogodbenice. Ta pristop je podoben tistemu, ki je bil v preteklosti uporabljen pri Direktivi 2009/28/ES o spodbujanju uporabe energije iz obnovljivih virov. V osnutek priporočila so vključene nekatere prilagoditve, ki jih je predlagal sekretariat Energetske skupnosti, da se pogodbenicam omogoči postopno izvajanje zahtev te direktive. Na seji stalne skupine na visoki ravni z dne 19. junija 2013 je bilo pojasnjeno, da te prilagoditve ne posegajo v vsebino prihodnjega zavezujočega sklepa. V osnutku priporočila je jasno navedeno, da so različne obveznosti, ki jih morajo sčasoma izpolniti pogodbenice, enake tistim, določenim v Direktivi 2012/27/EU.

Komisija podpira sprejetje. O priporočilu, ki temelji na naslovu II Pogodbe, Evropska unija ne glasuje.

2.4 Velike kurilne naprave/direktivi o industrijskih emisijah

Projektna skupina za okolje je lani v svojem poročilu za Ministrski svet, ki se je sestal v Budvi, poudarila težave, s katerimi se soočajo pogodbenice, in potrebo po odobritvi določene prilagodljivosti pri izvajanju Direktive 2001/80/ES o zmanjšanju emisij iz velikih kurilnih naprav, ki bo kmalu razveljavljena in nadomeščena z Direktivo 2010/75/EU o industrijskih emisijah (celovito preprečevanje in nadzorovanje onesnaževanja). Komisija je na tej podlagi Ministrskemu svetu predložila predlog sklepa o izvajanju Direktive 2001/80/ES, o izvajanju poglavja III, Priloge V in členov 72(3)–(4) Direktive 2010/75/EU ter o spremembi člena 16 Pogodbe in Priloge II k Pogodbi.

O predlogu Komisije je potekala razprava na seji stalne skupine na visoki ravni 19. junija 2013, na kateri je večina pogodbenic zaprosila za spremembe predloga Komisije v zvezi z uvedbo možnosti „izvzetja“ nekaterih naprav in spremembo določenih datumov, povezanih z uporabo nacionalnega načrta za zmanjšanje emisij. V zvezi z Direktivo 2010/75/EU je bilo doseženo splošno soglasje o roku leta 2018 za nove naprave, medtem ko je predlagani rok leta 2022 za obstoječe naprave veljal za prezgodnjega.

Projektna skupina za okolje se bo sestala v začetku septembra za poglobljeno razpravo na podlagi rezultatov študije, ki še poteka. Stalna skupina na visoki ravni se je strinjala, da razprave o tem vprašanju nadaljuje in zaključi na svoji seji meseca oktobra, dan pred sestankom Ministrskega sveta.

Komisija podpira sklepe z dnevnega reda, in sicer:

– Direktiva o velikih kurilnih napravah (prilagoditve Direktivi 2001/80/ES): ta sklep temelji na naslovu II Pogodbe, pri čemer ima v skladu s členom 80 vsaka pogodbenica en glas. Tako Evropska unija, ki ni pogodbenica, ne glasuje, vendar pa lahko Evropska komisija v skladu s členom 79 Pogodbe kadarkoli med postopkom, ki vodi k sprejetju ukrepov, svoj predlog spremeni ali umakne. Komisija se strinja s spremembami referenčnega obdobja v okviru nacionalnega načrta za zmanjšanje emisij (z zaključkom leta 2012 namesto leta 2010) in spremembo opredelitve pojma „obstoječa naprava“ (referenčni datum: 1. januar 1993 namesto 1. julij 1987). Komisija se strinja tudi z eno od naslednjih možnosti, ki sta namenjeni zagotavljanju določene prožnosti za pogodbenice pri izpolnjevanju zahtevanih ciljev:

(i) sprememba določb v zvezi z nacionalnim načrtom za zmanjšanje emisij, in sicer z odobritvijo določitve linearnega zmanjšanja zgornjega praga med letom 2018 in datumom začetka veljavnosti omejitev iz direktive o industrijskih emisijah. Skupne emisije iz naprav, vključenih v načrt, leta 2018 ne smejo za več kot 25 % presegati emisij, enakovrednih omejitvam iz direktive o velikih kurilnih napravah. V zadnjem letu izvajanja nacionalnega načrta za zmanjšanje emisij morajo biti skupne emisije enakovredne tistim, ki bi bile dosežene z uporabo omejitev iz direktive o industrijskih emisijah za vsako posamezno napravo;

(ii) možnost „izvzetja“ nekaterih naprav z omejitvijo, da se ta možnost ne uporablja za naprave z rokom za prenehanje delovanja pred 1. januarjem 2018, o katerem so se pristojni organi dogovorili v okviru svojih dvostranskih odnosov z Evropsko unijo in/ali mednarodnimi donatorji. Komisija zahteva uvedbo določbe v sklep Ministrskega sveta, v kateri je navedeno, da slednji na podlagi obrazložene zahteve pogodbenice odobri izjemo s sklepom, ki ga potrdi večina njegovih članov, pri čemer mora ta vključevati pozitivni glas Evropske unije;

– Direktiva o industrijskih emisijah (sprejetje Direktive 2010/75/EU): Komisija podpira sprejetje direktive s strani Energetske skupnosti, pri čemer je zadnji rok za izvedbo za obstoječe naprave 1. januar 2024. Komisija se strinja s spremembo člena 16 Pogodbe in Priloge II k Pogodbi, ki temelji na pogajalskem mandatu, ki ji ga je dd. mm. 2013 podelil Svet.

2.5. Izvajanje Pogodbe

Komisija pozdravlja letno poročilo o izvajanju in oceno, ki jo je o skladnosti pogodbenic s pravnim redom Energetske skupnosti podal sekretariat. Ministri naj bi predvsem z zakonodajnega vidika poročali o nedavnem nacionalnem razvoju. Komisija mora usmerjati razpravo in se osredotočiti na doseganje glavnega cilja Energetske skupnosti, in sicer vzpostavitev odprtih, preglednih in konkurenčnih nacionalnih energetskih trgov, ki jih je mogoče regionalno povezati za oblikovanje vseevropskega energetskega trga.

Komisija se v zvezi z obrazloženo zahtevo v okviru zadeve ECS-8/11 proti Bosni in Hercegovini, ki jo je sekretariat predložil v skladu s členom 90 Pogodbe o ustanovitvi Energetske skupnosti, strinja s sklepom Ministrskega sveta o razglasitvi kršitev ustreznih določb pravnega reda Energetske skupnosti s strani te pogodbenice glede plina („drugi paket“), kot je zahteval sekretariat.

Če Komisija ob upoštevanju mnenja, ki ga bo izdal svetovalni odbor za reševanje sporov, meni, da obstajajo dvomi o obstoju domnevnih kršitev, od Ministrskega sveta zahteva, naj se o tem izreče s pisnim postopkom pozneje, vsekakor pa do 30. novembra, da se omogoči dovolj časa za prilagoditev dogovorjenega stališča EU na podlagi temeljite ocene dokumentacije s strani pravnih služb Evropske komisije in Evropskega sveta.

2.6. Energetska strategija – projekti, pomembni za Energetsko skupnost

Komisija odobri seznam projektov, pomembnih za Energetsko skupnost, kot ga je predlagala projektna skupine za energetsko strategijo in 19. junija 2013 na svoji seji odobrila stalna skupina na visoki ravni. Pogodbenice poziva, naj sprejmejo vse potrebne ukrepe za pospešitev hitrega izvajanja teh projektov. V zvezi s tem pozdravlja regulativne naložbene spodbude, ki jih predlaga odbor regulatorjev Energetske skupnosti, in podpira njihovo odobritev s strani Ministrskega sveta, pri čemer poudarja potrebo po okrepljenem sodelovanju med nacionalnimi regulatorji. Pojasnjuje, da predlagane spodbude, ki jih je treba navesti kot prilogo k sklepom Ministrskega sveta, niso dokončne in se lahko ob upoštevanju tekočih razprav v Evropski uniji tudi preverijo.

Komisija se seznani z dejstvom, da so bili drugi projekti, predstavljeni kot možni projekti, pomembni za Energetsko skupnost, razglašeni za upravičene do ocene s strani projektne skupine, in imajo svoje prednosti kljub temu, da niso bili vključeni na seznam navedenih projektov.

Komisija se strinja s pozivom sekretariatu, naj preveri napredek pri izvajanju posameznega projekta, pomembnega za Energetsko skupnost, in odboru regulatorjev Energetske skupnosti, naj preveri učinke regulativnega (ne)sodelovanja pri razvoju projekta. O rezultatih obeh ukrepov je treba oktobra 2014 poročati Ministrskemu svetu. Če ta pregled pokaže, da zaradi razlogov, ki jih je mogoče pripisati odgovornosti nosilcu projekta, ni bil dosežen viden napredek pri določenem projektu, Ministrski svet razmisli o preklicu oznake „projekt, pomemben za Energetsko skupnost“. Komisija se strinja, da se bo v primeru, da se seznam takih projektov izkaže kot učinkovito orodje za pospešitev razvoja projekta, ta posodabljal vsaki 2 do 3 leta.

2.7. Pogodbe o Energetski skupnosti po letu 2016

Komisija sodeluje pri ministrski razpravi v skladu s poročilom Komisije o Energetski skupnosti iz leta 2011[1] ter v skladu s sklepi Sveta EU o krepitvi zunanje razsežnosti politike EU[2].

Komisija na podlagi člena 97 Pogodbe o Energetski skupnosti odobri podaljšanje njenega trajanja za dodatnih 10 let. Ta sklep zahteva soglasje pogodbenic (osmih pogodbenic in Evropske unije). Če do soglasja ne pride, lahko Pogodbo še naprej medsebojno uporabljajo tiste pogodbenice, ki so glasovale za podaljšanje, in sicer pod pogojem, da je njihovo število enako najmanj dvema tretjinama vseh pogodbenic.

Komisija odobri ustanovitev skupine na visoki ravni, zadolžene za oceno delovanja Pogodbe, ter predlaga možne izboljšave te mednarodne organizacije, vključno s spremembami Pogodbe, če je potrebno. Skupina redno poroča stalni skupini na visoki ravni in svoje ugotovitve predstavi na sestanku Ministrskega sveta v Kijevu oktobra 2014.

2.8. Drugi sklepi (pod točkami A, brez razprave)

Komisija bo odobrila naslednje sklepe:

– Spremembe Proceduralnega akta 2006/01/MC-EnC (Poslovnik Ministrskega sveta), ki v skladu z dveletnim proračunom uvajajo sprejetje dveletnega delovnega programa.

– Oris socialne strategije na podlagi sklepov socialnega foruma iz let 2012 in 2013.

Komisija podpira sprejetje Uredbe Komisije (EU) št. 147/2013 z dne 13. februarja 2013 o spremembi Uredbe (ES) št. 1099/2008 Evropskega parlamenta in Sveta o statistiki energetike glede izvajanja posodobitev mesečnih in letnih statistik energetike s strani Energetske skupnosti. O priporočilu, ki temelji na naslovu II Pogodbe, Evropska unija ne glasuje.

Komisija bo odobrila tudi sklepe s sej stalne skupine na visoki ravni, ki so potekale od sestanka Ministrskega sveta leta 2012.

2013/0301 (NLE)

Predlog

SKLEP SVETA

o stališču Evropske unije na sestanku Ministrskega sveta Energetske skupnosti (Beograd, 24. oktobra 2013)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti členov 194 in 218(9) Pogodbe,

ob upoštevanju Sklepa Sveta 2006/500/ES z dne 29. maja 2006 o sklenitvi Pogodbe o Energetski skupnosti s strani Evropske skupnosti[3] ter zlasti členov 4 in 5 Sklepa,

ob upoštevanju predloga Evropske komisije –

SKLENIL:

Člen 1

Stališče, ki ga bo Evropska unija zastopala na 11. sestanku Ministrskega sveta Energetske skupnosti, ki bo potekal 24. oktobra 2013 v Beogradu, glede vprašanj, za katera se uporablja člen 218(9) Pogodbe o delovanju Evropske unije, je navedeno v Prilogi k temu sklepu.

V Bruslju,

Za Svet

Predsednik

PRILOGA Stališče Evropske unije

1. Evropska unija se strinja z naslednjim:

· s finančno razrešnico direktorja sekretariata Energetske skupnosti za leto 2012;

· s proračunom za obdobje 2014–2015, za katerega mora proračunski organ odobriti ustrezna proračunska sredstva za obe leti;

· z delovnim programom Energetske skupnosti za obdobje 2014–2015;

· s spremembami Priloge IV k Pogodbi o Energetski skupnosti, ki zadevajo prispevke pogodbenic v proračun Energetske skupnosti, in zlasti z zvišanjem prispevka EU za 0,40 %, kar ustreza prispevku, ki ga zdaj plačuje Hrvaška;

· s spremembami člena 16 in Priloge II Pogodbe o Energetski skupnosti v skladu s Sklepom Sveta z dne dd. mm. 2013 o pooblastitvi Komisije za pogajanja v imenu Evropske unije v zvezi s spremembami Pogodbe o ustanovitvi Energetske skupnosti;

· s sklepom Ministrskega sveta o razglasitvi kršitve določb pravnega reda Energetske skupnosti s strani Bosne in Hercegovine glede plina, kar je v svoji obrazloženi zahtevi opredelil sekretariat, v kolikor v svojem mnenju domnevno kršitev potrdi svetovalni odbor za reševanje sporov. V primeru razhajanj v stališčih Evropska Unija zahteva odložitev sklepa najpozneje do 30. novembra 2013;

· s seznamom projektov, pomembnih za Energetsko skupnost, ki ga je predlagala projektna skupina za energetsko strategijo. Podpira regulativne naložbene spodbude, ki jih je predlagal odbor Energetske skupnosti, ki niso dokončne in se lahko ob upoštevanju tekočih razprav v Evropski uniji tudi preverijo;

· s podaljšanjem trajanja Pogodbe o Energetski skupnosti za dodatnih 10 let;

· z ustanovitvijo posvetovalne skupine na visoki ravni, ki oceni delovanje Pogodbe in predlaga možne izboljšave te mednarodne organizacije, vključno s spremembami Pogodbe, če je potrebno;

· s spremembami Proceduralnega akta 2006/01/MC-EnC (Poslovnik Ministrskega sveta), ki uvajajo sprejetje dvoletnega delovnega programa;

· z orisom socialne strategije.

2. Evropska Unija podpira:

· izvajanje Direktive 2012/27/EU Evropskega parlamenta in Sveta z dne 25. oktobra 2012 o energetski učinkovitosti s strani pogodbenic na podlagi priporočila Ministrskega sveta, in sicer kot prvega koraka v smeri prihodnjega sprejetja zavezujočega sklepa;

· sprejetje prilagoditev Direktive 2001/80/ES o zmanjšanju emisij iz velikih kurilnih naprav in izvajanje Poglavja III, Priloge V in členov 72(3)–(4) Direktive 2010/75/EU o industrijskih emisijah (celovito preprečevanje in nadzorovanje onesnaževanja) s strani pogodbenic Energetske skupnosti. Na tej podlagi temelji predlog sklepa o izvajanju Direktive 2001/80/ES, in Direktive 2010/75/EU ter o spremembi člena 16 Pogodbe ter Priloge II k Pogodbi, ki ga je Komisija predložila Ministrskemu svetu;

· sprejetje s strani Energetske skupnosti Uredbe Komisije (EU) št. 147/2013 z dne 13. februarja 2013 o spremembi Uredbe (ES) št. 1099/2008 Evropskega parlamenta in Sveta o statistiki energetike glede izvajanja posodobitev mesečnih in letnih statistik energetike v Energetski skupnosti.

[1] Poročilo Komisije Evropskemu parlamentu in Svetu v skladu s členom 7 Sklepa 2006/500/ES (Pogodba o Energetski skupnosti) (COM(2011) 105 final).

[2] 3127. srečanje Sveta za promet, telekomunikacije in energijo (točke v zvezi z energijo) v Bruslju, 24. novembra 2011.

[3] UL L 198, 20.7.2006, str. 15.